การชุมนุมเครือข่ายลอตเตอรี่รายย่อย หน้าทำเนียบฯ ไม่เกี่ยวทบทวนเพิ่มจำนวนสลากดิจิทัล
นายอนุชา นาคาศัย รัฐมนตรีประจำสำนักนายกรัฐมนตรี ในฐานะประธานคณะกรรมการแก้ไขปัญหาการจำหน่ายสลากเกินราคา กล่าวถึงกรณีชมรมเครือข่ายผู้ค้าลอตเตอรี่รายย่อยจังหวัดเลย รวมตัวปักหลักค้างคืนใกล้บริเวณทำเนียบรัฐบาล เพื่อเรียกร้องรัฐบาลเร่งแก้ปัญหาการจัดสรรโควตาผู้ค้าสลากกินแบ่งรัฐบาลอย่างเป็นธรรม ว่า รัฐบาลพร้อมเจรจากับผู้ชุมนุมและรับฟังความเดือดร้อนของผู้ค้าสลาก หรือผู้ที่พลาดสิทธิ์ไม่รับการจัดสรรโควตา พร้อมชี้แจงเพิ่มเติมคณะกรรมการที่กำกับดูแล ไม่ได้มีหน้าที่เรื่องแบ่งโควตา แต่พิจารณาดำเนินการ เพื่อไม่ให้มีการจำหน่ายเกินราคา ส่วนกระแสตอบรับสลากดิจิทัลงวดล่าสุดที่หมดลงอย่างรวดเร็ว เป็นไปตามที่คาดการณ์ไว้ เพราะเมื่อประชาชนซื้อสลากฯ ในราคา 80 บาทได้ ย่อมเป็นที่พึงพอใจและเป็นที่ต้องการ ส่วนที่ผู้ชุมนุมอ้างว่า ได้รับความเดือดร้อน จากการที่รัฐบาลจำหน่ายสลากดิจิทัลจนทำให้ผู้ค้าทั่วไปจำหน่ายสลากฯได้ยากขึ้นนั้น เป็นเรื่องของการบริหารจัดการ เพื่อแก้ไขปัญหาสลากเกินราคา ที่ผ่านมาก็จำหน่ายราคาแพงมาโดยตลอด จึงเป็นเรื่องของการเฉลี่ยแบ่งทุกข์แบ่งสุขร่วมกันและจะไม่นำเหตุผลข้อนี้ มาพิจารณาเพื่อทบทวนการเพิ่มจำนวนสลากดิจิทัลในงวดถัดไปนายอนุชา ย้ำว่า ขอให้ประชาชนเชื่อมั่นว่า การซื้อสลากดิจิทัลผ่านแอปพลิเคชันเป๋าตัง จะไม่สามารถนำไปขายต่อ หรือเปลี่ยนมือได้ง่าย เนื่องจากผู้ที่จะได้รับสิทธิ์ขึ้นเงินจากการถูกรางวัล ต้องเป็นผู้ที่ซื้อผ่านแอปพลิเคชันดังกล่าวเท่านั้น